b'\n_START_ARTICLE_\nMicrosoft PixelSense\n_START_SECTION_\n\xc3\x9clevaade\n_START_PARAGRAPH_\nMicrosoft Surface on surface computingu tehnikat kasutav platvorm, mis reageerib nii \xc5\xbeestidele kui ka f\xc3\xbc\xc3\xbcsilistele esemetele. Sellel on 360-kraadine kasutajaliides ja 30-tolline peegeldav pealispind, mille all on XGA DLP projektor, mis tekitab pildi pinna alumisele k\xc3\xbcljele. Samal ajal viis kaamerat seadme sisemuses salvestavad pealispinnalt tulnud infrapunavalguse peegeldusi esemetelt ja inims\xc3\xb5rmedelt. Surface on v\xc3\xb5imeline tuvastama tema peale asetatud esemeid, objekti/s\xc3\xb5rme osutamise suunda ja liikumise j\xc3\xa4lgimist ning on multipuutetundlik ja korraga kasutatav mitme inimese poolt. Kasutajad saavad seadmega suhelda s\xc3\xb5rme v\xc3\xb5i muu esemega ekraani puudutades v\xc3\xb5i ekraanile esemeid aseteades (ja neid liigutades). Sellist arvutitega suhtlemise paradigmat tuntakse nime all Loomulik kasutajaliides (inglise k Natural user interface \xe2\x80\x93 NUI)._NEWLINE_Surface on optimeeritud samaaegselt tuvastama kuni 52 puutepunkti. Selline arv valiti selleks, et korraga saaksid k\xc3\xb5iki oma k\xc3\xbcmmet s\xc3\xb5rme kasutada kuni neli inimest samal ajal, kui laual on 12 eset. \xc3\x9che esitluse ajal demonstteeris Surface Computingu grupi turundusdirektor Mark Bolger Surface\'i peal joonistamist, "kastes" k\xc3\xb5igepealt oma s\xc3\xb5rme ekraanil asuvasse v\xc3\xa4rvipaletti ja seej\xc3\xa4rel t\xc3\xb5mmates s\xc3\xb5rmega \xc3\xbcle ekraani, et tekitada ekraanile emotikon. Seej\xc3\xa4rel kasutas ta k\xc3\xb5iki oma 10 s\xc3\xb5rme korraga, et n\xc3\xa4ole lisada juuksed._NEWLINE_Kasutades esemetel selleks otstarbeks disainitud v\xc3\xb6\xc3\xb6tkoodisarnaseid Surface\'i m\xc3\xa4rgiseid, saab Microsoft Surface pakkuda eri funktsioone, n\xc3\xa4iteks automaatselt teha edasisi veinipakkumisi, mis on koosk\xc3\xb5las hetkel s\xc3\xb6\xc3\xb6dava toiduga, saades selleks vajaliku info laual juba asuva veini t\xc3\xbc\xc3\xbcbist v\xc3\xb5i koos parooliga pakkuda kasutaja identimist._NEWLINE_Kommertskasutuseks m\xc3\xb5eldud Microsoft Surface maksab 12 500 dollarit (ainult seade), samas kui arendajatele m\xc3\xb5eldud Microsoft Surface maksab 15 000 dollarit ning sisaldab arendajatele m\xc3\xb5eldud seadet, viite istet ning tootetuge._NEWLINE_Partnerfirmad kasutavad Surface\'it hotellides, restoranides ja jaekaubanduses. See on kasutusel hotellitubades, kus saab valida restoranis s\xc3\xb6\xc3\xb6miseks toite, oma puhkust planeerida v\xc3\xb5i otsida k\xc3\xbclastamist v\xc3\xa4\xc3\xa4rivaid kohti. Starwood Hotels plaanib v\xc3\xb5imaldada k\xc3\xbclalistel maksta resordis ostetud muusika, raamatute ja muude mugavuste eest lihtsalt oma krediitkaardi lauale asetamise kaudu. AT&T poodides saab Surface abil j\xc3\xa4lgida interaktiivseid esitlusi firma pakettidest, levialast ja telefonide omadustest. Lisaks on ostjatel v\xc3\xb5imalus lauale korraga kaks mobiiltelefoni asetades n\xc3\xa4ha ja v\xc3\xb5rrelda nende hindu, tooteinfot ja sobivaid pakette. MSNBC 2008. aasta USA presidendivalimiste kajastuses kasutati Surface\'i, et jagada vaatajatele informatsiooni ja anal\xc3\xbc\xc3\xbcsida valimisheitlust. Uudistesaatejuht anal\xc3\xbc\xc3\xbcsib k\xc3\xbcsitluste ja valimise tulemusi, vaatab trende ja demograafilist informatsiooni ning uurib maakondade kaarte, et v\xc3\xa4lja selgitada h\xc3\xa4\xc3\xa4letusmustreid ja ennustada tulemusi, tehes seda k\xc3\xb5ike vaid paari \xc5\xbeestiga. Osades hotellides ja kasiinodes saavad k\xc3\xbclastajad Surface\'i abil vaadata videoid, kaarte, tellida jooke, m\xc3\xa4ngida m\xc3\xa4nge ning suhelda teiste inimestega Surface laudade vahendusel.\n_START_SECTION_\nAjalugu\n_START_PARAGRAPH_\nEsialgne idee Surface\'ist kavandati aastal 2001 Microsofti riistvaraosakonna Steven Bathiche ja Microsofti uurimiskeskuse Andy Wilsoni poolt. Oktoobris 2001 moodustasid DJ Kurlander, Joel Dehlin, Bathiche ja Wilson meeskonna eesm\xc3\xa4rgiga viia idee j\xc3\xa4rgmisse arengufaasi._NEWLINE_Aastal 2003 esitleti oma ideed Microsofti tollasele juhatuse esimehele Bill Gatesile. Hiljem meeskonna koosseisu laiendati ning \xc3\xbche kuuga valmistati esimene protot\xc3\xbc\xc3\xbcp h\xc3\xbc\xc3\xbcdnimega T1. Protot\xc3\xbc\xc3\xbcbi alusmaterjaliks sai IKEA laud, mille keskele oli l\xc3\xb5igatud auk ning hajutina kasutatud ehitusvel\xc3\xa4\xc3\xa4ni. Meeskonna poolt loodi ka n\xc3\xa4idisrakendused, sealhulgas pinball (l\xc3\xb6\xc3\xb6kkuulim\xc3\xa4ng), pildibrauser ja videopusle. J\xc3\xa4rgmise aasta jooksul ehitati Microsoftis \xc3\xbcle 85 varajase Surface\'i protot\xc3\xbc\xc3\xbcbi. L\xc3\xb5plik riistvaraline pool valmis aastal 2005._NEWLINE_Sarnast ideed kasutati 2002. aasta ulmefilmis "Minority Report". DVD versiooni kommentaarides v\xc3\xa4idab filmi re\xc5\xbeiss\xc3\xb6\xc3\xb6r Steven Spielberg, et sellise seadme idee tekkis tal filmi tegemise ajal Microsoftiga peetud konsultatsioonide k\xc3\xa4igus. \xc3\x9cks filmi tehnikakonsultandi partneritest MIT-st liitus hiljem Microsoftiga, et asuda t\xc3\xb6\xc3\xb6le Surface\'i projekti juures._NEWLINE_Surface\'i avalikustas Microsofti tegevdirektor Steve Ballmer 30. mail 2007 Wall Street Journali konverentsil "D: All Things Digital" Carlsbadis California osariigis. Esimeste firmade seas, kes v\xc3\xb5tsid Surface\'i kasutusele, olid Harrah\'s Entertainment, Starwiid Hotels & Resorts Worldwide, T-Mobile ning International Game Technology._NEWLINE_17. aprillil 2008 sai AT&T esimeseks Surface\'i jaekaubanduses kasutajaks._NEWLINE__NEWLINE_Juunis 2008 v\xc3\xb5eti Microsoft Surface kasutusele Harrah\'s Entertainmenti Rio iBaris_NEWLINE_ ning Disneyland seadis selle sisse oma innovatsiooni unistusekodusse Tomorrowlandi._NEWLINE_ Augustis 2008 v\xc3\xb5ttis Sheraton Hotels Surface\'id kasutusele viie valitud hotelli fuajeedes._NEWLINE_ Septembris 2008 hakkas MSNBC Surface\'it kasutama Ameerika \xc3\x9chendriikide presidendivalimiste eel h\xc3\xa4\xc3\xa4letuspiirkondade anal\xc3\xbc\xc3\xbcsimiseks. Projekti juhiks sai MSNBC poliitjuht Chuck Todd.\n_START_SECTION_\nOmadused\n_START_PARAGRAPH_\nMicrosofti s\xc3\xb5nul on Surface\'i kasutajaliideses neli peamist komponenti: vahetu suhtlus, mitmikpuutetundlikkus, mitmekasutaja kogemus ja esemete tuvastus._NEWLINE_Vahetu suhtlus t\xc3\xa4hendab tarbija v\xc3\xb5imalust rakendustega suhelda lihtsalt vastavat kasutajaliidest puudutades ilma, et oleks vajadust kasutada k\xc3\xb5rvalisi abivahendeid nagu hiirt v\xc3\xb5i klaviatuuri. Multipuutetundlikkus t\xc3\xa4hendab v\xc3\xb5imalust tekitada t\xc3\xb6\xc3\xb6pinnaga mitu kokkupuutepunkti, mis k\xc3\xb5ik ka tuvastatakse. See erineb hiirest, mille puhul on ekraanil ainult \xc3\xbcks m\xc3\xb5jutuspunkt, milleks on kursor. Mitmekasutaja kogemus on v\xc3\xb5imalik t\xc3\xa4nu multipuutetundlikkusele, mis v\xc3\xb5imaldab mitmel inimesel korraga \xc3\xbche Surface\'iga t\xc3\xb6\xc3\xb6tada s\xc3\xb5ltumata sellest, millisel Surface\'i k\xc3\xbcljel nad asuvad. Esemete tuvastus t\xc3\xa4hendab seadme oskust tuvastada tema peal asuvate vastavalt m\xc3\xa4rgistatud esemete olemasolu ja paiknemissuunda._NEWLINE_Selline tehnika v\xc3\xb5imaldab mittedigitaalsete esemete kasutamist sisendseadmetena. \xc3\x9ches n\xc3\xa4ites kasutati tavalist pintslit, et joonestusprogrammis digitaalset pilti maalida. See on v\xc3\xb5imalik, kuna sisendi saamiseks kasutatakse kaameraid. T\xc3\xa4nu sellele ei tule j\xc3\xa4lgida tavap\xc3\xa4raste puutetundlike pindade probleemiallikad ja piiravaid tegureid nagu mahtuvus, elektritakistus ja kasutatava t\xc3\xb6\xc3\xb6vahendi temperatuur (vaata ka Puuteplaat)._NEWLINE_Arvutipoolne esemete "n\xc3\xa4gemine" saavutatakse infrapunal\xc3\xa4hedase, 850-nanomeetrise lainepikkusega LED-valguse seadme pealispinnale suunamisega. Kui m\xc3\xb5ni ese seadme pinda puudutab, peegeldub sealt valgus mitmesse infrapuna kaamerasse koguresolutsiooniga 1024 \xc3\x97 768, mille tulemusena on v\xc3\xb5imalik tarkvaral \xc3\xa4ra tunda ja reageerida seadme pinnale asetatud esemetele._NEWLINE_Surface\'iga kaasneb tarkvarapakett, kus muude seas on ka piltide, muusika, virtuaalse hotellipidaja ja m\xc3\xa4ngude rakendused, mida on v\xc3\xb5imalik vastavalt kliendile kohandada._NEWLINE_\xc3\x9cks unikaalne rakendus, mis Surface\'iga kaasa tuleb on tiiki simuleeriv "Attract". Tegu on "pildiga" veekogust, kus sees on lehed ja kivid (olles v\xc3\xa4ga sarnane Windows XP v\xc3\xb5i Vista teatud ekraanis\xc3\xa4\xc3\xa4stjatega). Ekraani puudutamisel saavad kasutajad analoogiliselt p\xc3\xa4ris veekogule tekitada vees lainetust. Lainetuse tugevust on v\xc3\xb5imalik muuta puudutusele surve lisamise v\xc3\xb5i eemaldamisega ning vette pandud esemed tekitavad enda \xc3\xbcmber barj\xc3\xa4\xc3\xa4ri, millelt vesi tagasi p\xc3\xb5rkab.\n_START_SECTION_\nSurface 2.0\n_START_PARAGRAPH_\nSamsungi SUR4.0 koos Microsoft Surface\'iga on kolmanda osapoole loodud Microsoft Surface\'i toodang Surface 2.0 Experience. Sellel seadmel on 40-tolline (102\xc2\xa0cm) 1080p LCD HD ekraan, 2,9\xc2\xa0GHz AMD Athlon II X2 protsessor, Radeon HD 6700M graafikakaart ning kogupaksus 10\xc2\xa0cm (4 tolli). Microsoft Surface on n\xc3\xbc\xc3\xbcd ka seinale paigaldatav ning jookseb uuel ja t\xc3\xa4iustatud Windows 7 kasutajaliidesel. Samuti on lisatud Windows Phone 7 tugi._NEWLINE_Surface 2.0 jaoks t\xc3\xb6\xc3\xb6tas Microsoft v\xc3\xa4lja uue tehnoloogia PixelSense. See v\xc3\xb5imaldab infrapunasensorid paigaldada otse LCD-ekraani sisse, t\xc3\xa4nu millele on seadme pind suuteline "n\xc3\xa4gema" tema peal olevaid esemeid ilma lisakaamera abita.\n_START_SECTION_\nArendus\n_START_PARAGRAPH_\nMicrosoft Surface\'i jaoks saab programme kirjutada nii Windows Presentation Foundationi kui XNA abil. Arendusprotsess on v\xc3\xa4ga sarnane tavalise Vista omaga, kuid juures on erilised WPF lisad, mis tuli lisada Surface\'i unikaalse kasutajaliidese t\xc3\xb5ttu.\n_START_SECTION_\nSeostuvad Microsofti projektid\n_START_PARAGRAPH_\nMicrosofti uurimiskeskus on avaldanud Surface\'iga seotud projekti SecondLight. Tegu on endiselt arendusfaasis projektiga, mille eesm\xc3\xa4rgiks on peaekraani peal v\xc3\xb5i kohal olevatele objektidele piltide kujutamine.'